Predkladacia správa
 
Koncepcia financovania projektov podporovaných z Prechodného fondu, ISPA/Kohézneho fondu a Kohézneho fondu na obdobie 2004 až 2006, verzia 1.0 predstavuje aktualizáciu materiálu Koncepcia financovania projektov podporovaných z predvstupových fondov, Prechodného fondu, a Kohézneho fondu na roky 2004 – 2006, ktorý bol schválený uznesením vlády SR č. 1159/2004.

Aktualizácia materiálu vyplýva predovšetkým z dôvodu ukončenia programu PHARE a programu SAPARD. Z tohto dôvodu boli z materiálu vypustené ustanovenia týkajúce sa financovania týchto dvoch programov.

Ďalším dôvodom aktualizácie materiálu je aktualizácia Koncepcie systému finančného riadenia ISPA/Kohézny fond, ktorá bola pripravená s cieľom zjednotenia niektorých procesov so systémom finančného riadenia Kohézneho fondu stanoveným v Koncepcii systému finančného riadenia Kohézneho fondu a schválená uznesením vlády SR č. 1057/2007 dňa 12. 12. 2007. Zároveň bude nahrádzať Pokyny pre hospodárenie s finančnými prostriedkami pri realizácii programu ISPA. 

Ďalšie úpravy v Koncepcii financovania projektov podporovaných z Prechodného fondu, ISPA/Kohézneho fondu a Kohézneho fondu na obdobie 2004 – 2006 sa týkajú najmä vypustenia častí materiálu, ktoré sa zaoberali problematikou finančného riadenia fondov (postupy pre prevod finančných prostriedkov ES, mechanizmus spolufinancovania z národných zdrojov, monitorovanie spolufinancovania, problematika ukončovania projektov), ako aj problematikou oprávnenosti výdavkov (DPH). 

Všetky náležitosti a skutočnosti týkajúce sa finančného riadenia predvstupových fondov, Prechodného fondu, ISPA/Kohézneho fondu a Kohézneho fondu, ktoré boli z materiálu vypustené (napr. vymedzenie základných pojmov, postavenie a zapojenie jednotlivých finančných inštitúcií do procesu finančného riadenia), sú už v súčasnosti riešené a podrobnejšie rozpracované v iných materiáloch prijatých vládou SR, napr. Pokyny pre hospodárenie s finančnými prostriedkami pri realizácii programu PHARE a Prechodného fondu, Koncepcia systému finančného riadenia Kohézneho fondu - verzia 4.0 a v aktualizovanej Koncepcii systému finančného riadenia ISPA/Kohézny fond, verzia 1.0. 

Touto úpravou materiálu dochádza k výraznému zjednodušeniu a sprehľadneniu textu materiálu. Cieľom materiálu je poskytnúť prehľad o systémovom riešení financovania Prechodného fondu, ISPA/Kohézneho fondu a Kohézneho fondu v období 2004 až 2006.

Predkladaný materiál nemá dopad na štátny rozpočet a rozpočty ostatných subjektov verejnej správy a nemá negatívny dopad na podnikateľskú sféru, životné prostredie a zamestnanosť.